B. Bugár, podpredseda NR SR: (2001-09-07):
Otváram všeobecnú rozpravu o tomto bode programu. Pýtam sa, či sa hlási do rozpravy niekto ústne. Konštatujem, že nie je to tak. Vyhlasujem všeobecnú rozpravu o tomto bode programu za skončenú. Ďakujem aj pánovi navrhovateľovi, aj pánovi spravodajcovi. Budeme pokračovať prvým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov. Návrh zákona ste dostali ako tlač 1048, návrh na pridelenie návrhu zákona na prerokovanie výborom Národnej rady máte v rozhodnutí pána predsedu Národnej rady pod č. 1148. Za skupinu poslancov návrh zákona uvedie poslanec Jaroslav Volf. Nech sa páči. J. Volf, poslanec: Ďakujem pekne. Vážený pán podpredseda, vážené kolegyne a kolegovia, ktorí ste zostali, zostali aj v tomto pokročilom čase rokovania, uchádzam sa o vašu podporu a, samozrejme, aj podporu celej snemovne pri návrhu zákona, ktorý má pomôcť spotrebným družstvám, tým desiatkam malých predajní Jednoty, najmä na vidieku, získať konečne do vlastníctva pozemky, na ktorých v podstate už desaťročia fungujú za ekonomicky prijateľnú a primeranú cenu. Prijatím zákona č. 278/1993 Z. z. o správe majetku štátu došlo od 1. januára 1994 k zmene inštitútu práva trvalého užívania na nájom. V tejto situácii sa spotrebné družstvá prakticky dostali do pozície nájomcov pozemkov, ktoré mali pred 1. januárom 1994 v trvalom bezplatnom užívaní. Stalo sa tak napriek tomu, že v Českej republike družstvá, ktoré historicky vyšli z rovnakých podmienok ako družstvá v Slovenskej republike, dostali pozemky zo zákona do svojho vlastníctva. V právnom stave pred rokom 1990, ktorý neumožňoval prevádzať stavebné pozemky na iné osoby ako na štát, takto štát vlastnil aj pozemky, na ktorých sa nachádzali budovy vo vlastníctve družstiev, a nebol braný do úvahy záujem týchto družstiev o odkúpenie predmetných pozemkov do svojho vlastníctva. Súčasný právny stav síce umožňuje odkúpenie predmetných pozemkov, ale za ceny, ktoré sú násobne iné a, treba povedať, násobne vyššie ako ceny v čase nadobudnutia. Dňa 1. 5. 1999 nadobudol účinnosť zákon č. 72/1999 Z. z., ktorý doplnil a zmenil zákon č. 278/1993 o správe majetku štátu. Zmenil ho v tom zmysle, že pri prednostnej kúpe nehnuteľností v nadväznosti na platné uznesenie § 8 ods. 4 písm. b) sa v zmysle ustanovenia § 18 ods. 5 citovaného zákona považuje za primeranú cenu cena zistená podľa aktuálnych predpisov. Je potrebné povedať, že to vedie v podstate k situácii, keď predajne, spotrebné družstvá majú platiť za pozemky, na ktorých prakticky desiatky rokov už fungujú a ktoré si nemohli za právneho stavu pred rokom 1990 odkúpiť za vtedy aktuálnu cenu, že majú tieto pozemky nadobudnúť v prípade záujmu za ceny, ktoré sú násobne vyššie, a teda pre nich vzniká ekonomický problém. Bolo by spravodlivé a žiaduce prijať pre družstvá taký právny stav, ktorý by v rámci zákona č. 278/1993 Z. z. aspoň sčasti dosiahol nápravu týchto minulých nedostatkov a umožnil družstvám prednostne kúpiť nehnuteľnosti podľa cenových predpisov platných v čase nadobudnutia pozemkov do trvalého užívania. Túto zmenu má realizovať aj tento návrh zákona. Jeho prijatie, ktoré si, samozrejme, vyžaduje posunúť návrh zákona do druhého čítania, čo navrhujem a čo budem aj vážených poslancov prosiť, by malo niekoľko priaznivých dôsledkov. Po prvé by sa odstránil, aj keď oneskorene, určitý rest a určitá diskriminácia spotrebných družstiev z minulosti. Po druhé umožnilo by sa, aby aj menej solventné predajne, najmä na vidieku v chudobných okresoch, mohli nadobudnúť do vlastníctva pozemky, na ktorých vlastne už desiatky rokov fungujú za primerané ceny. A, konečne, podporil by sa dnes prakticky jediný domáci konkurent silných a často monopolisticky sa správajúcich zahraničných obchodných reťazcov. Vážené kolegyne a kolegovia, ďakujem vám za pozornosť a prosím vás o podporu tohto návrhu zákona.